Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 176/12/6609	Rimavská Sobota, 3.8.2012
EEČ : 2-49-81-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na Obvodnom oddelení PZ Jesenské pod sp.zn. XXXXX, ktorého sa mal dopustiť na tom skutkovom základe, že od mesiaca október roku 2010 až do 13.03.2012 v rodinnom dome XXXXX v obci Konrádovce uschoval a držal 2,168 g sušiny rastliny Cannabis, ktorá patrí medzi omamné látky, s obsahom 0,9% hmotnostných tetrahydrokanabinolu, ktorý patrí medzi psychotropné látky a toto množstvo zodpovedá jednej obvykle jednorazovej dávke. 
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ Obvodného oddelenia PZ Jesenské rozhodol  dňa 13.03.2012 uznesením sp.zn. XXXXX podľa § 199 ods. 1 Tr. poriadku o začatí trestného stíhania vo veci prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi  podľa § 171 ods.1 Trestného zákona. Ďalším uznesením zo dňa 05.06.2012 rovnakej spisovej značky rozhodol podľa § 206 ods. 1 Tr. poriadku o vznesení obvinenia XXXXX  za prečin  nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi  podľa § 171 ods.1 Trestného zákona, ktorého sa mal dopustiť na skutkovom základe uvedenom vo výrokovej časti tohto uznesenia. 
	
	Obvinený XXXXX  bol vypočutý a ku spáchaniu skutku sa v plnom rozsahu priznal. Uviedol, že niekedy v októbri 2010 priniesol domov sušené listy marihuany. Tieto potom držal v skrini, kde ich našli policajti. Je mu to veľmi ľúto. S užívaním marihuany skončil.  Vyslovil súhlas s podmienečným zastavením trestného stíhania.   

	Zo znaleckého posudku znalkyne z odboru zdravotníctvo a farmácia, odvetvie toxikológia vyplýva, že z množstva 2,168 g rastlinnej hmoty s koncentráciou 0,9% hmotnostných THC by bolo možné pripraviť jednu obvyklú dávku. 

	Zo zápisnice o vykonaní domovej prehliadky je zrejmé, že pri tomto úkone bola zaistená rastlinná sušina zelenej farby. Následným skúmaním sa zistilo, že ide o časti rastlín rodu konope. 

	Rastliny rodu Cannabis - konopa sú uvedené v I. skupine omamných látok a látka tetrahydrokanabinol je uvedená v I. skupine psychotropných látok v zozname omamných a psychotropných látok. 

	Zo zabezpečených dôkazov je zrejmé, že konanie obv. XXXXX  naplnilo znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi  podľa § 171 ods.1 Trestného zákona, nakoľko neoprávnene prechovával pre vlastnú potrebu omamnú látku a psychotropnú látku.

	Protiprávnosť konania obvineného spočíva v tom, že porušil záujem spoločnosti na držbe omamných a psychotropných látok len osobami na to oprávnenými. 

	Obvinený doteraz nebol súdne trestaný a nebol postihnutý ani v priestupkovom konaní.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 (päť) rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu podmienečne zastaviť trestné stíhanie, ak a) vyhlási, že spáchal skutok za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b) nahradil škodu, ak bola činom spôsobená, alebo s poškodeným o jej náhrade uzavrel dohodu  alebo urobil iné potrebné opatrenia na jej náhradu a c) vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce. Podľa § 216 ods.2 Tr. poriadku sa v uznesení o podmienečnom zastavení trestného stíhania určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Preskúmaním vyšetrovacieho spisu som zistil, že sú splnené všetky zákonom stanovené podmienky pre podmienečné zastavenie trestného stíhania.

	Obvinený spáchal prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi  podľa § 171 ods.1 Trestného zákona, za ktorý zákon ustanovuje trest odňatia slobody až na tri roky. 

	Obvinený vyhlásil, že spáchal skutok a súčasne neexistujú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. Súčasne prihliadajúc na doterajší výchovný vplyv trestného konania je možné dôvodne predpokladať, že v budúcnosti sa už nedopustí protiprávneho konania, preto nie je potrebné, aby bolo jeho konanie prejednané pred súdom a bol mu uložený trest. Obvinený vyslovil súhlas s podmienečným zastavením trestného stíhania.

	Z týchto dôvodov považujem rozhodnutie o podmienečnom zastavení trestného stíhania za dôvodné a skúšobnú dobu v trvaní jedného roka za primeranú.

	Ak bude obvinený v priebehu skúšobnej doby viesť riadny život, rozhodnem, že sa osvedčil. Inak rozhodnem, a to prípadne aj počas skúšobnej doby, že sa v trestnom stíhaní pokračuje.
Poučenie:
Proti   tomuto  uzneseniu   môže   podať  obvinený    sťažnosť v lehote do 3  (troch) dní od doručenia uznesenia  u prokurátora Okresnej prokuratúry    Rimavská Sobota.   O sťažnosti bude  rozhodovať  prokurátor   Krajskej  prokuratúry  Banská    Bystrica.  Sťažnosť má odkladný účinok. 

JUDr. Karol Rosinský
prokurátor